Cynhaliodd y Panel Perfformiad Craffu Gwella Gwasanaethau a Chyllid ei gyfarfod blynyddol i graffu ar y gyllideb ar 10 Chwefror. Daeth y Cynghorydd Rob Stewart, Aelod y Cabinet dros Gyllid a Strategaeth (Arweinydd), ynghyd â Ben Smith, y Prif Gyfrifydd i'r cyfarfod.
Diben y cyfarfod oedd i'r Panel ystyried adroddiad Cyllideb y Cabinet cyn cyfarfod y Cabinet ar 15 Chwefror er mwyn nodi rhai pwyntiau allweddol yr oedd y Cynghorwyr Craffu am ddod at sylw'r Cabinet.
Trafodwyd amrywiaeth o gwestiynau, ynghyd â'r amser a bennwyd ar gyfer cwestiynau gan y cyhoedd.Roedd y materion yr ymdriniwyd â hwy'n cynnwys:
Y broses ymgynghori cyhoeddus ar y gyllideb ac adolygiadau comisiynu
Swm yr arian a dderbyniwyd gan Lywodraeth Cymru a chlustnodi cyllidebau
Ariannu'r gwasanaeth amgueddfa
Defnyddio cydweithfeydd a busnesau cymdeithasol i gyflwyno gwasanaethau'r cyngor
Adolygiad gwasanaeth cerbydau a adawyd
Cynnydd i wasanaethau megis ffïoedd y gwasanaethau claddu ac amlosgi
Costau lleoliadau priodas a hyrwyddo'r plasty fel lleoliad priodasau ategol
Pwyslais ar Addysg a'r Gwasanaethau Cymdeithasol yng nghyllideb y cyngor
Llunio modelau masnachol a masnachu
Cynlluniau trosglwyddo asedau
Costau ariannu cyfalaf
Cau'r Ganolfan Croeso
Gorfodi parcio mewn ardaloedd preswyl
Ystyried cyfleoedd noddi eraill
Cronfa diogelu Gofal Cymdeithasol
Yn benodol, roedd aelodau'r Panel am i'r Cabinet nodi eu bod yn teimlo unwaith y bydd canlyniadau'r Adolygiadau Comisiynu* niferus ar gael, yna dylid cynnal ymgynghoriad cyhoeddus sylweddol ar yr opsiynau gwahanol. Gofynnodd y broses Ymgynghori ar y Gyllideb gwestiynau arwyddocaol ynghylch a fyddai pobl yn barod i dalu am wasanaethau yn hytrach na'u colli. Fodd bynnag, roedd y Panel yn ystyried y dylai mwy o wybodaeth fanwl gael ei rhoi i bobl er mwyn iddynt allu gwneud penderfyniad llawn. Roeddent yn deall y byddai'r wybodaeth hon ar gael unwaith y bydd adolygiadau wedi'u cwblhau. Nododd y Panel hefyd y dylai'r paneli craffu perthnasol fod yn rhan o'r broses ymgynghori.
Yn gyffredinol, nododd aelodau'r Panel eu pryder cynyddol y gallai parhau â'r toriadau i gyllideb y cyngor arwain at sefyllfa tymor hir lle nad oes arian ar gael am unrhyw beth ar wahân i wasanaethau statudol h.y. Gwasanaethau Cymdeithasol ac Addysg
Cytunodd yr Arweinydd i roi ymatebion ysgrifenedig i rai cwestiynau na allai eu hateb ar y dydd. Gwelir y rhain ym mhecyn agenda cyfarfod nesaf y Panel ar 9 Mawrth, ar y dudalen Cyhoeddiadau Craffu.
Daeth y Cynghorydd Chris Holley, Cynullydd y Panel i Gyfarfod y Cabinet ar 15 Chwefror er mwyn rhoi barn y Panel.
*Mae adolygiad comisiynu'n ffordd o ddod o hyd i sut gellir cyflwyno gwasanaethau'r cyngor mewn ffordd gynaliadwy.Bydd yr adolygiadau'n helpu i nodi gwelliannau i wasanaethau, arbed costau a chreu incwm a gwella effeithlonrwydd. Mae rhaglen 3 blynedd o adolygiadau ar waith.